32006R1851
L 355/88
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1851/2006 НА КОМИСИЯТА
от 14 декември 2006 година
за изменение на приложение I към Регламент (ЕИО) № 2092/91 на Съвета относно приема на конвенционални фуражи в периода на преместване на животните на нови пасища
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по специално член 13, второ тире от него,
като взе предвид, че:
(1)
Правилата за биологично животновъдство, определени в част Б от приложение I към Регламент (ЕИО) № 2092/91, включващи правила относно фуражите, трябва да се прилагат по отношение на животните през цялата продължителност на живота им.
(2)
Един от основните принципи на биологичното земеделие е широкото използване на пасищата.
(3)
В някои държави-членки използването на пасища върху обработвана по биологичен начин земя се съчетава с традиционната система на преместване на животните на нови пасища. При това преместване, когато животните се превеждат от едно пасище към друго, те преминават и пасат на конвенционална земя на влизане и излизане от зоните на преместване и между отделните пасища по време на преместването им.
(4)
Необходимо е да се гарантира възможността за преместване и по отношение на отгледани по биологичен начин животни, независимо от факта, че животните ще поемат известно количество конвенционални груби фуражи.
(5)
Регламент (ЕИО) № 2092/91 следва да бъде съответно изменен.
(6)
Предвидените в настоящия регламент мерки са в съответствие със становището на Комитета, създаден съгласно член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
В част Б от приложение I към Регламент (ЕИО) № 2092/91 се добавя точка 4.10:
„4.10.
Независимо от предвиденото в точка 4.13, в периода на преместване на животните при превеждането им от една пасбище в друго животните могат да пасат на конвенционална земя. Конвенционалният фураж във вид на трева или друга растителност, която животните пасат по време на преместването им, не надвишава 10 % от общата годишна фуражна дажба. Тази стойност се изчислява в процент сухо вещество при фуражите от растителен произход.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 декември 2006 година.